32010R0211
L 065/14
SLUŽBENI LIST EUROPSKE UNIJE
11.03.2010.
UREDBA KOMISIJE (EU) br. 211/2010
od 11. ožujka 2010.
o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
budući da:
(1)
Određene proizvode, koji sadrže nikotin i koji su namijenjeni kao pomoć pušačima pri odvikavanju od pušenja, različite carinske službe država članica razvrstavaju pod tarifne brojeve 2106, 3004 ili 3824 kombinirane nomenklature (KN), utvrđene u Prilogu I. Uredbi (EEZ) br. 2658/87.
(2)
Uredbom Komisije (EEZ) br. 3565/88 od 16. studenoga 1988. o razvrstavanju određene robe u kombiniranu nomenklaturu (2), žvakaća guma koja sadrži nikotin vezan na smolu ionskog izmjenjivača kako bi oponašala okus duhana i koja se preporučuje osobama koje žele prestati pušiti, razvrstana je kao „prehrambeni pripravak” u tarifni podbroj 2106 90 KN-a. U svome nalogu od 19. siječnja 2005. (3) Sud Europskih zajednica odlučio je da određeni nikotinski flasteri namijenjeni korisnicima kao pomoć pri odvikavanju od pušenja trebaju biti razvrstani kao „lijekovi” iz tarifnog broja 3004 KN-a.
(3)
Radi osiguranja jedinstvene primjene kombinirane nomenklature u pogledu robe i proizvoda koji pomažu pušačima da prestanu pušiti, potrebno je dodati dodatnu napomenu 2. poglavlju 30. KN-a.
(4)
Proizvodi namijenjeni kao pomoć pušačima pri odvikavanju od pušenja, kao što su tablete, žvakaće gume i ostali pripravci, ne dopuštaju postepeno i dugotrajno otpuštanje nikotina tijekom dana te se ne može smatrati da imaju preventivne i terapijske osobine. Stoga je primjereno predvidjeti u dodatnoj napomeni da poglavlje 30. o farmaceutskim proizvodima ne obuhvaća proizvode kao što su tablete, žvakaće gume i ostali pripravci, namijenjeni kao pomoć pušačima pri odvikavanju od pušenja koji su obuhvaćeni tarifnim brojevima 2106 ili 3824, s izuzetkom nikotinskih flastera.
(5)
Nikotinski flasteri imaju preventivne i terapijske osobine budući da se stavljaju izravno na kožu te omogućuju postepeno i dugotrajno otpuštanje nikotina tijekom dana. Zbog svojih preventivnih i terapijskih osobina, nikotinski flasteri razvrstavaju se u poglavlje 30. i stoga ih treba isključiti iz dodatne napomene.
(6)
Uredbu (EEZ) br. 2658/87 treba stoga na odgovarajući način izmijeniti.
(7)
Odbor za Carinski zakonik nije dostavio mišljenje u roku koji je odredio njegov predsjednik,
DONIJELA JE OVU UREDBU:
Članak 1.
U drugome dijelu, odjeljku VI., poglavlju 30. Priloga I. Uredbi (EEZ) br. 2658/87 umeće se sljedeća napomena 2.:
„2.
Ovo poglavlje ne obuhvaća proizvode, kao što su tablete, žvakaće gume i drugi pripravci, namijenjeni kao pomoć pušačima pri odvikavanju od pušenja koji su obuhvaćeni tarifnim brojevima 2106 ili 3824, s izuzetkom nikotinskih flastera.”
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. ožujka 2010.